ჰავირჟოვი
ჰავირჟოვი (ჩეხ. Havířov) — ქალაქი ჩეხეთის რესპუბლიკაში, მორავია-სილეზიის მხარის კარვინის რაიონში. 2007 წლის მონაცემებით, მისი მოსახლეობა 82 768 ადამიანს შეადგენს და ამ მაჩვენებლით რეგიონის უდიდესი ქალაქია. ამავე დროს, იგი ქვეყნის უდიდესი ქალაქია, სადაც არაა უნივერსიტეტი. ჰავირჟოვი გაშენებულია ისტორიულ ტეშინის სილეზიის რეგიონში. ჰავირჟოვი მეორე მსოფლიო ომის შემდეგ დაარსდა (და ჩეხეთის ყველაზე ახალგაზრდა ქალაქია), როგორც ქვანახშირის მომპოვებელი დასახლება. ქალაქის სტატუსი ოფიციალურად 1955 წელს მიიღო. იგი გაშენდა რამდენიმე სოფლის თავზე, რომელთა მოსახლეობასაც ძირითადად პოლონელები შეადგენდნენ. ადგილობრივებს ახლად აშენებულ ქალაქში ბინები გადაეცათ, მათი ძველი სახლები კი დანგრეულ იქნა. ჰავირჟოვის მოსახლეობის უდიდესი ნაწილი ჩეხოსლოვაკიის დანარჩენი ნაწილებიდან გადმოსახლდა, განსაკუთრებით სლოვაკეთიდან, როგორც მიგრანტი მუშები, შესაბამისად, თანდათან შეიცვალა არეალის ეთნიკური შემადგენლობა. დღეისათვის, თავდაპირველი ძველი სოფლები ადმინისტრაციულად ქალაქს მიეკუთვნება და ძირითადად მის გარეუბნებშია მოქცეული.